Návrh VYKONÁVACIE ROZHODNUTIE RADY, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty /* COM/2013/0585 final - 2013/0284 (NLE) */





DÔVODOVÁ SPRÁVA 1. KONTEXT NÁVRHU Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od tejto smernice na zjednodušenie výberu DPH alebo na zamedzenie určitým daňovým únikom alebo vyhýbaniu sa dani. Rumunsko požiadalo listom, ktorý Komisia zaevidovala 13. marca 2013, o predĺženie platnosti výnimky z článku 193 smernice o DPH, aby mohlo uplatňovať prenesenie daňovej povinnosti na drevo a drevené produkty. V súlade s článkom 395 ods. 2 smernice o DPH Komisia listom zo 17. júna 2013 informovala ostatné členské štáty o žiadosti predloženej Rumunskom. Listom z 18. júna 2013 Komisia Rumunsku oznámila, že má všetky údaje potrebné na posúdenie tejto žiadosti. Všeobecný kontext V článku 193 smernice o DPH sa ustanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná platiť daň z pridanej hodnoty (DPH). V roku 2009 rumunská vláda v zmysle článku 395 smernice o DPH požiadala o výnimku, aby mohla uplatňovať prenesenie daňovej povinnosti, na základe ktorého je povinná platiť DPH zdaniteľná osoba, ktorej sú dodávky tovaru a poskytované služby určené, v týchto prípadoch: – keď tovar dodávajú a služby poskytujú zdaniteľné osoby v konkurznom konaní s výnimkou maloobchodníkov, – keď zdaniteľné osoby dodávajú produkty z dreva, konkrétne drevo na pni, guľatinu alebo naštiepané drevo na opracovanie, palivové drevo, výrobky z dreva, ako aj hranoly alebo odrezky, neopracované, opracované alebo polospracované drevo. Rada schválila túto žiadosť a oprávnila Rumunsko uplatňovať prenesenie daňovej povinnosti pri vyššie uvedených dodávkach do 31. decembra 2013. Rumunsko teraz požiadalo o predĺženie platnosti výnimky týkajúcej sa uplatňovania prenesenia daňovej povinnosti pri dodávkach produktov z dreva. Rumunsko však nepožiadalo o predĺženie platnosti výnimky, pokiaľ ide o podniky v konkurznom konaní. Odvetvie lesného hospodárstva v Rumunsku pozostáva z veľkého počtu malých predajcov a sprostredkovateľov, ktorých kontrola sa pre daňové úrady ukázala byť veľmi zložitá. Tovar sa často dodáva veľkým, pevne etablovaným podnikom, ktoré je preto možné ľahšie kontrolovať. Tento druh odvetvia je tak veľmi podobný odvetviam uvedeným v článku 199 smernice o DPH, pre ktoré sa prenesenie daňovej povinnosti ukázalo ako efektívny nástroj bez nepriaznivého vplyvu na podvody v maloobchode alebo podvody v iných členských štátoch či odvetviach. Na základe informácií, ktoré poskytla rumunská vláda, sa predĺženie platnosti tejto výnimky zdá byť opodstatnené. Predĺženie platnosti by malo byť časovo obmedzené, aby bolo možné posúdiť, či sú podmienky, na ktorých sa zakladá, naďalej platné. Preto sa navrhuje, aby bol požadovaný postup povolený do 31. decembra 2016 a aby rumunská vláda predložila správu zahŕňajúcu preskúmanie efektívnosti tohto opatrenia a vyhodnotenie rizika podvodov v drevárskom odvetví v prípade, že by existoval predpoklad novej žiadosti o predĺženie platnosti i po roku 2016. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Neuplatňuje sa. Získavanie a využívanie expertízy Externá expertíza nebola potrebná. Posúdenie vplyvu Tento návrhu predstavuje pokračovanie opatrenia, ktorého cieľom je zamedziť únikom DPH alebo vyhýbaniu sa dani, a preto má potenciálny pozitívny hospodársky vplyv. Vzhľadom na konkrétny a úzky rozsah pôsobnosti výnimky bude jej vplyv len obmedzený. 3. PRÁVNE PRVKY NÁVRHU Zhrnutie navrhovaného opatrenia Povolenie pre Rumunsko naďalej uplatňovať opatrenie, ktoré sa odchyľuje od smernice 2006/112/ES, pokiaľ ide o uplatňovanie mechanizmu prenesenia daňovej povinnosti pri dodávkach produktov z dreva. Právny základ Článok 395 smernice o DPH 2006/112/ES z 28. novembra 2006 o spoločnom systéme dane z pridanej hodnoty. Zásada subsidiarity Návrh patrí do výlučnej právomoci Únie. Zásada subsidiarity sa preto neuplatňuje. Zásada proporcionality Návrh je v súlade so zásadou proporcionality z tohto(týchto) dôvodu(-ov): Rozhodnutie sa týka povolenia udeleného jednému členskému štátu na jeho vlastnú žiadosť a nezakladá žiadnu povinnosť. Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu. Výber nástrojov Navrhované nástroje: iné. Iné prostriedky by neboli primerané z tohto(týchto) dôvodu(-ov): Podľa článku 395 smernice 2006/112/ES z 28. novembra 2006 o spoločnom systéme dane z pridanej hodnoty je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Rozhodnutie Rady je jediný primeraný nástroj, keďže môže byť určené jednému členskému štátu. 4. VPLYV NA ROZPOČET Návrh nemá žiadny vplyv na rozpočet Únie. 5. NEPOVINNÉ PRVKY Návrh obsahuje doložku o ukončení platnosti. 2013/0284 (NLE) Návrh VYKONÁVACIE ROZHODNUTIE RADY, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty, a najmä na jej článok 395 ods. 1, so zreteľom na návrh Európskej komisie, keďže: (1) Rumunsko požiadalo listom, ktorý Komisia zaevidovala 13 marca 2013, o predĺženie platnosti osobitného opatrenia odchyľujúceho sa od článku 193 smernice 2006/112/ES v súvislosti s dodávkami produktov z dreva. (2) V súlade s článkom 395 ods. 2 druhým pododsekom smernice 2006/112/ES Komisia listom zo 17. júna 2013 informovala ostatné členské štáty o žiadosti predloženej Rumunskom. Listom z 18. júna 2013 Komisia oznámila Rumunsku, že má všetky údaje, ktoré považuje za potrebné na posúdenie žiadosti. (3) V článku 193 smernice 2006/112/ES sa ustanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná odvádzať daňovým orgánom daň z pridanej hodnoty (DPH). (4) Rozhodnutím Rady 2010/583/EÚ z 27. septembra 2010 sa Rumunsku povolilo zaviesť opatrenie odchyľujúce sa od smernice podľa článku 395 smernice 2006/112/ES, ktorého účelom je stanoviť, že DPH z výrobkov z dreva je povinný platiť príjemca takýchto dodávok. (5) Pred udelením prvého povolenia uplatňovať prenesenie daňovej povinnosti pri dodávkach produktov z dreva sa v Rumunsku vyskytovali problémy na trhu s drevom v dôsledku povahy tohto trhu a podnikov, ktoré sa na ňom podieľajú. V odvetví pôsobí veľký počet malých podnikov, ktorých kontrola je pre rumunské orgány zložitá. Stanovenie príjemcu ako osoby povinnej platiť DPH malo podľa rumunských orgánov za následok predchádzanie daňovým únikom a vyhýbaniu sa dani v tomto odvetví a zostáva naďalej opodstatnené. (6) Opatrenie je úmerné sledovanému cieľu, pretože nemá byť uplatňované všeobecne, ale len pri veľmi konkrétnych operáciách v odvetví, ktoré spôsobujú značné problémy v súvislosti s daňovými únikmi alebo vyhýbaním sa dani. (7) Opatrenie by podľa názoru Komisie nemalo mať nepriaznivý vplyv na podvody na úrovni maloobchodu či v iných odvetviach alebo členských štátoch. (8) Platnosť povolenia by mala byť časovo obmedzená do 31. decembra 2016. (9) Ak bude Rumunsko žiadať o ďalšie predĺženie platnosti po roku 2016, predloží Komisii najneskôr do 1. apríla 2016 správu spolu so žiadosťou o predĺženie platnosti. Na základe skúseností, ktoré sa dovtedy podarí nadobudnúť, sa posúdi, či je táto výnimka aj naďalej opodstatnená. (10) Výnimka nemá nepriaznivý vplyv na vlastné zdroje Únie pochádzajúce z dane z pridanej hodnoty, PRIJALA TOTO ROZHODNUTIE: Článok 1 Odchylne od článku 193 smernice 2006/112/ES sa týmto Rumunsku povoľuje do 31. decembra 2016 určiť ako osobu povinnú zaplatiť DPH zdaniteľnú osobu, ktorej sa dodáva tovar alebo poskytujú služby uvedené v článku 2 tohto rozhodnutia. Článok 2 Výnimka stanovená v článku 1 platí pre produkty z dreva dodané zdaniteľnými osobami vrátane dreva na pni, guľatiny alebo naštiepaného dreva na opracovanie, palivového dreva, výrobkov z dreva, ako aj hranolov alebo odrezkov a neopracovaného, opracovaného alebo polospracovaného dreva. Článok 3 Žiadosť o predĺženie platnosti opatrenia stanoveného v tomto rozhodnutí sa Komisii predloží do 1. apríla 2016. K tejto žiadosti sa priloží správa zahŕňajúca preskúmanie efektívnosti opatrenia a vyhodnotenie rizika podvodov v drevárskom odvetví. Článok 4 Toto rozhodnutie je určené Rumunsku. V Bruseli Za Radu predseda